Ole Sohn (SF), 2004-04-23:
I Danmark findes der en stor gruppe mennesker, der beskæftiger sig med kunst og kultur på det frivillige plan.
Der er tale om kulturaktive inden for amatørkor, amatørorkestre, amatørteatre, kulturpolitiske, frivillige kulturelle samråd og de mange frivillige engagerede i kultur- og aktivitetshuse over hele landet.
Vi taler så at sige om en meget stor gruppe, og i den her sammenhæng er det altså ikke om de idrætsaktive.
Den rapport, Statens Musikråd i sin tid lavede, viser, at der alene inden for amatørmusikområdet er en million mennesker i Danmark, der spiller eller synger.
Hertil kommer en stor gruppe teateraktive, foreningsaktive i de kulturelle samråd og de millioner af danskere, der hvert eneste år besøger og bruger kulturhusene. Man kan sige, at i sammenligning med det idrætspolitiske område er støtten til det frivillige kulturelle område forsvindende lille, og på den baggrund kunne det være interessant at få uddybet, og det er også det, der er baggrunden for forespørgslen: Hvad er regeringens politik på det frivillige kulturelle område?
Besvarelse
Jeg takker for besvarelsen.
Når jeg har rejst forespørgslen, er det, fordi jeg mener, at de frivillige inden for kunst og kultur udgør en utrolig vigtig del af det danske civilsamfund, og deres aktiviteter og deres engagement er ikke alene et væsentligt aktiv for dem selv, det er det også for lokalsamfundene, og det er det for demokratiet som sådan.
Derfor er det en opgave for det offentlige at medvirke til at værne om og styrke dette aktiv for foreningslivet og det civile samfund, sådan at man ikke hele tiden bliver presset og til sidst løbet over ende af markedskræfterne.
Hvis man ser på de kulturpolitiske sigtelinjer, kan man jo se, at regeringen ønsker, og jeg citerer: »Regeringen vil arbejde for, at befolkningen i alle egne af landet har mulighed for kulturelle og kunstneriske oplevelser af høj værdi.« Her går jeg ud fra, at man også tænker på amatørkunst og -kultur.
Lidt senere skriver regeringen om sigtelinjerne, at det er vigtigt - det er ikke inden for det frivillige kulturelle område, men inden for breddeidrætten - at der er et statsligt engagement.
Det statslige engagement går jeg også ud fra er vigtigt i forhold til det frivillige kulturelle område.
Men når man så ser på nogle af de handlinger, der har været, må vi jo konstatere, at der er sket en nedprioritering af området.
Først blev folkeoplysningslovens 5-procents-pulje nedlagt, så kom der en fordobling af deltagergebyret på folkeoplysningsområdet, så blev Kulturministeriets pulje for amatørkultur og folkelige kulturaktiviteter nedlagt, og så blev kvartersløftspuljerne og integrationsrådene nedlagt, og amtsmusikudvalgene blev gjort frivillige, for at sige det på den måde. Samtidig er der også sket en nedgang i støtten til de forskellige organisationer.
På den måde kan man godt forstå, hvis en række af de aktive inden for det frivillige kulturelle område føler, at der sker en nedprioritering af området. Nu siger regeringen, at det ikke er tilfældet, men at man tværtimod ønsker at arbejde for at højne også det frivillige kulturelle område.
Det kan vi selvfølgelig få en lang debat ud af, og jeg er ret sikker på, at vi på mange områder vil være dybt uenige, men det, jeg synes er det afgørende, for at vi kan komme videre og kan få en debat på et mere kvalificeret grundlag, er, at vi får afdækket: Hvordan fungerer aktiviteterne på alle niveauer på det frivillige kulturelle område?
På den baggrund er jeg glad for, at alle partier i Folketinget under forberedelsen af forespørgslen her har kunnet enes om en opfordring til regeringen i form af et vedtagelsesforslag, som jeg her afslutningsvis skal fremsætte på vegne af alle Folketingets partier:
Forslag til vedtagelse
Arbejdet har stor betydning for borgernes udfoldelsesmuligheder, for udviklingen af forpligtende fællesskaber, for indsigt i den skabende proces og for den kunstneriske fødekæde.
Det frivillige kulturelle område spiller en stor rolle for den lokale og regionale kulturpolitik.
Folketinget finder det vigtigt at værne om dette aktiv og ønsker at sikre foreningslivets og det civile samfunds handlefrihed.
På den baggrund opfordrer Folketinget regeringen til med inddragelse af relevante aktører at iværksætte en undersøgelse af aktiviteterne på alle niveauer af det frivillige kulturområde, idet en samlet dokumentation er vigtig for en vurdering af områdets kulturpolitiske betydning.«